CELEX: 32011R1223
Language: sk
Date: 2011-11-28 00:00:00
Title: Vykonávacie nariadenie Komisie (EÚ) č. 1223/2011 z  28. novembra 2011 , ktorým sa mení a dopĺňa nariadenie (ES) č. 1688/2005, pokiaľ ide o odber vzoriek z kŕdľov pôvodu vajec a mikrobiologické testovanie takých vzoriek a vzoriek istého mäsa určeného pre Fínsko a Švédsko  Text s významom pre EHP

29.11.2011   
            
            
               SK
            
            
               Úradný vestník Európskej únie
            
            
               L 314/12
            
         VYKONÁVACIE NARIADENIE KOMISIE (EÚ) č. 1223/2011
   z 28. novembra 2011,
   ktorým sa mení a dopĺňa nariadenie (ES) č. 1688/2005, pokiaľ ide o odber vzoriek z kŕdľov pôvodu vajec a mikrobiologické testovanie takých vzoriek a vzoriek istého mäsa určeného pre Fínsko a Švédsko
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1), a najmä na jeho článok 9 druhý odsek,
   keďže:
   
               (1)
            
            
               V nariadení (ES) č. 853/2004 sa pre prevádzkovateľov potravinárskych podnikov stanovujú osobitné predpisy týkajúce sa hygieny potravín živočíšneho pôvodu. V tomto nariadení sú stanovené osobitné záruky v súvislosti s potravinami živočíšneho pôvodu, ktoré sú určené pre fínsky a švédsky trh. Tomu zodpovedajúcim spôsobom musia prevádzkovatelia potravinárskych podnikov, ktorí chcú umiestniť vajcia na trh týchto členských štátov, dodržiavať určité predpisy týkajúce sa salmonely.
            
         
               (2)
            
            
               V nariadení Komisie (ES) č. 1688/2005 zo 14. októbra 2005, ktorým sa vykonáva nariadenie Európskeho parlamentu a Rady (ES) č. 853/2004, pokiaľ ide o osobitné záruky týkajúce sa salmonely v súvislosti so zásielkami istých druhov mäsa a vajec do Fínska a Švédska (2), sa stanovujú pravidlá odberu vzoriek z kŕdľov pôvodu vajec určených pre Fínsko a Švédsko. Tiež sa v ňom stanovujú mikrobiologické metódy testovania týchto vzoriek, ako aj vzoriek istých druhov mäsa z hovädzieho dobytka, ošípaných a hydiny určeného pre tieto dva členské štáty.
            
         
               (3)
            
            
               V nariadení Európskeho parlamentu a Rady (ES) č. 2160/2003 zo 17. novembra 2003 o kontrole salmonely a ostatných špecifikovaných zoonotických pôvodcov pochádzajúcich z potravín (3) sa stanovujú pravidlá pre prijatie účinných opatrení na kontrolu salmonely a iných zoonotických pôvodcov. Tieto opatrenia zahŕňajú minimálne požiadavky na odber vzoriek z kŕdľov znáškových sliepok (nosníc) v rámci vnútroštátnych kontrolných programov pre salmonelu.
            
         
               (4)
            
            
               Nariadenie Komisie (EÚ) č. 517/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 2160/2003, pokiaľ ide o cieľ Únie znížiť prevalenciu určitých sérotypov salmonely u nosníc Gallus gallus, a ktorým sa mení a dopĺňa nariadenie (ES) č. 2160/2003 a nariadenie Komisie (EÚ) č. 200/2010 (4), stanovuje pravidlá týkajúce sa systému testovania na overenie dosiahnutého pokroku pri napĺňaní cieľa Únie znížiť prevalenciu týchto sérotypov v kŕdľoch nosníc.
            
         
               (5)
            
            
               Požiadavky stanovené v nariadení (ES) č. 2160/2003 a nariadení (EÚ) č. 517/2011 sa uplatňujú na všetky kŕdle nosníc v Únii. Tomu zodpovedajúcim spôsobom by sa v záujme zjednodušenia právnych predpisov Únie a aby nedochádzalo k dvojitému odberu vzoriek mali pravidlá odberu vzoriek stanovené v nariadení (ES) č. 2160/2003, nariadení (ES) č. 1688/2005 a nariadení (EÚ) č. 517/2011 harmonizovať.
            
         
               (6)
            
            
               Najmä by sa mali nahradiť pravidlá odberu vzoriek uplatniteľné na kŕdle stanovené v prílohe III k nariadeniu (ES) č. 1688/2005 zodpovedajúcimi pravidlami stanovenými v nariadení (ES) č. 2160/2003 a nariadení (EÚ) č. 517/2011. Keďže pravidlá stanovené v týchto dvoch nariadeniach sú prísnejšie, osobitné záruky pre Fínsko a Švédsko nie sú takou zmenou a doplnením ohrozené. Z tohto dôvodu by sa mala zrušiť príloha III k nariadeniu (ES) č. 1688/2005.
            
         
               (7)
            
            
               Okrem toho Medzinárodná organizácia pre normalizáciu prijala novú normu zameranú na zisťovanie baktérií rodu salmonela v truse zvierat a vo vzorkách v štádiu prvovýroby, konkrétne normu EN ISO 6579-2002/Amd1:2007 príloha D: Dôkaz baktérií rodu Salmonella v živočíšnych výkaloch a vo vzorkách z prvovýroby. Táto norma by sa mala používať pre vzorky odobraté z kŕdľov pôvodu vajec v Únii. Tomu zodpovedajúcim spôsobom by sa mali pravidlá odberu vzoriek stanovené v nariadení (ES) č. 1688/2005 zmeniť a doplniť tak, aby odkazovali na túto normu.
            
         
               (8)
            
            
               Nariadenie (ES) č. 1688/2005 by sa preto malo zodpovedajúcim spôsobom zmeniť a doplniť.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Nariadenie (ES) č. 1688/2005 sa mení a dopĺňa takto:
   
               (1)
            
            
               články 4 a 5 sa nahrádzajú takto:
               „Článok 4
               Odber vzoriek z kŕdľov pôvodu vajec
               Odber vzoriek z kŕdľov pôvodu vajec určených pre Fínsko a Švédsko, ktorý podlieha mikrobiologickému testovaniu podľa článku 8 ods. 2 písm. b) nariadenia (ES) č. 853/2004 sa vykonáva v súlade s:
               
                           a)
                        
                        
                           minimálnymi požiadavkami na odber vzoriek z kŕdľov nosníc stanovenými v tabuľke uvedenej v bode 1 časti B prílohy II k nariadeniu (ES) č. 2160/2003;
                        
                     
                           b)
                        
                        
                           požiadavkami na monitorovanie kŕdľov nosníc stanovenými v bode 2 prílohy k nariadeniu (EÚ) č. 517/2011.
                        
                     Článok 5
               Mikrobiologické metódy vyšetrenia vzoriek
               1.   Mikrobiologické testovanie na prítomnosť salmonely vo vzorkách odobraných v súlade s článkom 1 až 4 sa vykonáva v súlade s metódami uvedenými v týchto dokumentoch:
               
                           a)
                        
                        
                           v prípade vzoriek mäsa uvedených v článkoch 1, 2 a 3:
                           
                                       i)
                                    
                                    
                                       EN ISO 6579: Mikrobiológia potravín a krmív – Horizontálna metóda na dôkaz baktérií rodu Salmonella;
                                    
                                 
                                       ii)
                                    
                                    
                                       metóda č. 71 Severského výboru pre analýzu potravín (Nordic Committee on Food Analysis, NMKL): Salmonella. Zisťovanie v potravinách (Salmonella. Detection in food); alebo
                                    
                                 
                                       iii)
                                    
                                    
                                       popri metódach uvedených v bodoch i) a ii) alebo iných medzinárodne akceptovaných protokoloch aj potvrdené metódy pre mäso, za predpokladu, že:
                                       
                                                   —
                                                
                                                
                                                   sa používajú na mäso z hovädzieho dobytka a ošípaných a na hydinové mäso, a
                                                
                                             
                                                   —
                                                
                                                
                                                   sú certifikované treťou stranou v súlade s protokolom stanoveným v norme EN ISO 16140 Mikrobiológia potravín a krmív. Postup na validáciu alternatívnych metód (EN ISO 16140).
                                                
                                             
                                 
                     
                           b)
                        
                        
                           v prípade vzoriek z kŕdľov uvedených v článku 4: EN ISO 6579-2002/Amd1:2007 príloha D: Dôkaz baktérií rodu Salmonella v živočíšnych výkaloch a vo vzorkách z prvovýroby.
                        
                     2.   Ak výsledky mikrobiologického testovania uvedeného v odseku 1 písm. a) sú predmetom sporu medzi členskými štátmi, za referenčnú metódu sa považuje najnovšie vydanie normy EN/ISO 6579.“
            
         
               (2)
            
            
               Príloha III sa zrušuje.
            
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. novembra 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 139, 30.4.2004, s. 55.
   
      (2)  Ú. v. EÚ L 271, 15.10.2005, s. 17.
   
      (3)  Ú. v. EÚ L 325, 12.12.2003, s. 1.
   
      (4)  Ú. v. EÚ L 138, 26.5.2011, s. 45.